b'\n_START_ARTICLE_\nObnosna votlina\n_START_PARAGRAPH_\nObnosna votlina ali paranazalni sinus (latinsko: sinus paranasalis) je vsaka od z zrakom napolnjenih votlin v \xc4\x8delnici, sitki, zagozdnici in zgornji \xc4\x8deljustnici. Odeva jih respiratorna sluznica. Prek ustij (ostia) se povezujejo z nosnima votlinama, sicer pa so v tesnem topografskem razmerju z o\xc4\x8desnima votlinama, lobanjsko votlino in mo\xc5\xbeganskimi opnami.\n_START_SECTION_\nVloga\n_START_PARAGRAPH_\nPreko vodov, ki obnosne votline povezujejo nosno votlino, vstopa vanje zrak. Evolucijska prednost obnosnih votlin je morda pove\xc4\x8danje lobanje brez prekomernega pove\xc4\x8danja te\xc5\xbee glave. Obnosne votline se nahajajo v delih kosti, ki so le malo obremenjeni in se zato ne razvijajo kot ostali predeli.\n_START_SECTION_\nBolezni\n_START_PARAGRAPH_\nKer so obnosne votline povezane z nosno votlino, se lahko oku\xc5\xbebe od tam prenesejo in pride do vnetja (sinusitis). Ker je sluznica v obnosnih votlinah slabo prekrvljena in ker so vodi v nosno votlino ozki, pride hitro do nabiranja sekreta. Pri rinitisu se lahko vodi tudi zama\xc5\xa1ijo, kar lahko povzro\xc4\x8da bole\xc4\x8dine pri velikih spremembah tlaka, na primer pri potapljanju, planinarjenju ali potovanju z letalom. Pride lahko tudi do empiema, gnojnega vnetja. Antibiotiki slabo porazdeljujejo v obnosne votline in zato se v njih bakterije pogosto nemoteno zadr\xc5\xbeujejo. Neozdravljeno vnetje lahko vodi v pogoste ponavljajo\xc4\x8de oku\xc5\xbebe obnosnih votlin.'